مئے پکاسو ءِ عکسے ءِ بائیوگرافی
چندن ساچ
“میر ادیرہ ءِ میر”
ما غلامک، درزادگ ءُ اُستا
مئے ہامین چَنکے کوگی ئیں ناہ ءُ سرے چَلّ اِنت
مئے ماتاں غلہی نانے اوں نہ دیستگ چماں
تہنا دان اِش دُرشتگ
مئے پت واڑو
شوق شوقیں مَنجو، گوانزگ ءُ تحتاں تراش اَنت
سئے براگیں ساداں ریس اَنت
تحتاں روت کن اَنت
بَلے مارا تحتے نام ءَ نیست
“میر ادیرہ ءِ میر”
تئی تانزی ئیں کُچک اچ ما گیشتر سیر لاپ انت
ما پہ چُنڈے نان ءُ نیم کوپ سردیں چاہ ءَ
چنچو رَند جنیں چانٹ ءِ دپ ءَ
تو گوں نہرداں مارا بندئے
اے دل ٹُپ ٹُپ کنت
جان ءَ لرزانی ءَ چیزے روت ءُ گوزیت
“میر ادیرہ ءِ میر”
دوشی تئی ورنائیں بچ ءَ
دار دستی یے کُرتگ
تو وَ، من زاناں ہر چیز ءَ سہی ئے
منی سینزدہ سالی ئیں بِیگم کہ تو بِیگو ئِے گشئے
وڈالی بوتگ
تئی نریانیں بچ ءِ پادانی چیر ءَ
بِیگو ءِ بے عمریں حونانی کَلّی ءِ دپ ءِ ساد سِستگ
کوکاراں جہانے بڈ ءَ بوتگ
تہ من اتکاں
تئی بچ کنداں کندان ءَ پاد اتک
پُچاں چنڈان ءَ شت
دیما بِیگو ات۔۔۔۔ بلے بیگو نیست ات
(عطا شاد ءِ لچہ میر ادیرہ ءِ میر ءِ ساہگ ءَ)